Document ID: 31996R2470

RÅDETS FORORDNING (EF) Nr. 2470/96 af 17. december 1996 om forlængelse af gyldigheden af EF-sortsbeskyttelse for så vidt angår kartofler
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2100/94 af 27. juli 1994 om EF-sortsbeskyttelse (1), særlig artikel 19, stk. 2,
under henvisning til forslag fra Kommissionen, og
ud fra følgende betragtninger:
Det er anerkendt, at tekniske vanskeligheder i forbindelse med frembringelsen af nye kartoffelsorter kræver udgifter til forskning i en lang periode sammenlignet med langt de fleste andre afgrøder; desuden har erfaringerne på markedet vist, at den kommercielle værdi af en ny kartoffelsort kun kan konstateres på lang sigt sammenlignet med de arter af afgrøder, der også kræver langsigtet forskning; derfor kan der først opnås en rimelig rentabilitet af forskningen på et ret sent stadium i beskyttelsesperioden sammenlignet med de andre afgrøder;
den mest hensigtsmæssige foranstaltning til retligt at skabe mulighed for at opnå en sådan rimelig rentabilitet er en forlængelse af EF-sortsbeskyttelsens oprindelige varighed med indtil fem år for kartoflers vedkommende;
en sådan forlængelse bør gælde for enhver gyldig EF-sortsbeskyttelse, som blev meddelt inden denne forordnings ikrafttrædelse, eller som vil blive meddelt i fremtiden, medmindre indehaveren giver afkald på den på behørig vis, eller den ophører ved en afgørelse truffet af Sortsmyndigheden;
forlængelsesperioden bør indskrænkes, hvis der inden meddelelsen af EF-sortsbeskyttelse i en medlemsstat har foreligget nationale ejendomsrettigheder til samme sort, som allerede har gjort det muligt for forædleren at drage fordel af sin sort; et tilsvarende princip er allerede fastsat i overgangsbestemmelserne i artikel 116 i forordning (EF) nr. 2100/94 -
UDSTEDT FØLGENDE FORORDNING:
Artikel 1
1. Varigheden af EF-sortsbeskyttelsen, jf. artikel 19, stk. 1, i forordning (EF) nr. 2100/94, når det gælder kartoffelsorter, forlænges for kartoffelsorters vedkommende med yderligere fem år med forbehold af bestemmelserne i nævnte forordnings artikel 116, stk. 4.
2. Når det drejer sig om sorter, der var omfattet af national sortsbeskyttelse inden meddelelsen af EF-sortsbeskyttelsen, men som artikel 116, stk. 4, fjerde led, i forordning (EF) nr. 2100/94 ikke gælder for, indskrænkes forlængelsen i stk. 1 med den længste periode i fulde år, i hvilken der i en medlemsstat har foreligget nationale ejendomsrettigheder til samme sort inden meddelelsen af EF-sortsbeskyttelsen.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. december 1996.

Labels: 7
17
15
6